Eitt það skemmtilegasta sem ég veit er að ferðast rafrænt . Þegar ég var yngri var ég viðþolslaus af útþrá og fékk sem betur fer að svala henni á ýmsan hátt … með margra ára búsetu í BNA og Danmörku , umtalsverðu flakki á eigin vegum og í vinnu fyrir alþjóðlegt fyrirtæki sem sendi mig um allan heim að reka sín erindi . Á endanum fékk ég nóg af þessum ferðalögum í eigin persónu , því meira sem ég sá , því meira fór ég að meta það sem ég átti og núna hef ég ekki lengur líkamlega getu í allt þetta flakk . Í staðinn hef ég komið mér upp nýju áhugamáli sem veitir mér ekki minni unað en það er flakk um heiminn í gegnum Google Earth og Google maps . Þegar ég heyri áhugaverðar fréttir frá einhverjum stað kíki ég oft á hvernig umhverfið lítur út , og það hefur gefið mér einstaklega skemmtilega innsýn í heiminn . Þessir þræðir leiða mig í ótrúlegustu ferðalög um hverfi og lönd þar sem ég hefði aldrei tækifæri til að fara sjálf af ýmsum ástæðum ( eða nennu tbh ) Velkomin í ferðalag með mér um heiminn 🙂 Hér á Kongó ánni fyrir ofan Brazzaville / Kinshasha hafa Kínverjar komið sér vel fyrir , allar merkingarnar eru á Kantónsku eða Mandarínsku ( afsakið , ég þekki ekki muninn í sjón ) . Ég finn ekki aftur geo-linkinn , ég póstaði þessu á Google earth finds á reddit og stuttu síðar hvarf 360 originallinn af kortinu . Andstæðurnar í myndunum frá Afríku eru æpandi . Nazistarnir fluttu til þessa smábæjar í Argentínu , en í Bariloche er áhugaverður miðevrópskur Alpa-arkitektúr frá byrjun 20. aldarinnar og samkvæmt ansi mörgum fréttum er þetta bærinn þangað sem verstu Nazistarnir fluttu . Arkitektúrinn er amk mjög sérstakur miðað við staðsetninguna og frekar undarlegt að sjá þarna mikla auðlegð miðað við bæina í kring . Mörg þessara rafrænu ferðalaga í gegnum Google Maps eru á slóðir forferðranna þ.e. að rekja ferðirVíkinganna upp og niður evrópsku árnar , en ekki síður að rekja ferðir “ fyrstu mannanna ” eftir að ísinn hopaði sem ferðuðust upp eftir ánum frá Svartahafi upp að Eystrasalti og þaðan yfir til Skandinavíu .